Morbius ‘Flops’ Pada Minggu Kedua, Sonic the Hedgehog 2 Cipta Kejutan Box Office
Sonic the Hedgehog 2 mencipta kejutan box office AS apabila mengutip AS$71 juta pada minggu pembukaannya. Ini merupakan kutipan minggu pembukaan terbesar sepanjang karier Jim Carrey, dan angka tersebut jauh lebih tinggi berbanding AS$ 58 juta yang diperoleh filem pertama pada 2020. Selain itu juga, Sonic the Hedgehog 2 turut menunjukkan prestasi yang baik di pasaran antarbangsa dengan memperoleh kutipan sebanyak AS$ 70 juta, menjadikan kutipan terkumpul untuk minggu pembukaan adalah AS$141 juta seluruh dunia.  Walaupun memperoleh skor 67 peratus di laman Rotten Tomatoes, sekuel ini telah mendapat sambutan hangat di kalangan penonton wayang dengan 97 peratus Skor Penonton dan mendapat gred “A” di CinemaScore, gred yang sama diperolehi filem pertama, Sonic the Hedgehog.  Turut membuka tayangan pada hujung minggu lalu adalah filem aksi bertajuk Ambulance. Filem arahan Michael Bay itu telah mengutip AS$8.7 juta di pasaran domestik AS dan AS$22.5 juta di pasaran antarabangsa pada minggu pembukaannya.  Filem superhero Marvel terbaru Sony Pictures, Morbius mula tanda-tanda kegagalan box office dengan hanya mengutip AS$10.2 juta dolar pada minggu kedua tayangannya. Sehinggakini, Morbius telah mengumpul AS$126.4 juta seluruh dunia, dengan AS$57 juta adalah dari pasaran domestik AS. Filem yang diterajui Jared Leto ini dihasilkan dengan kos sekitar AS$73 juta ke AS$80 juta.  Akhir sekali, The Batman menambah AS$6.5 juta pada minggu lalu, menjadikan jumlah terkumpul pasaran domestik AS sebanyak AS$358.8 juta. 